BBL บวกเกือบ2% หลังจับมือ‘เอไอเอ’ขายประกัน โบรกฯชี้ Q4 แจ่ม-แถมหุ้นราคาถูก
BBL บวกเกือบ2% หลังจับมือ‘เอไอเอ’ขายประกัน โบรกฯชี้ Q4 แจ่ม-แถมหุ้นราคาถูก โดย ณ เวลา 10.27 น. อยู่ที่ระดับ 192.50 บาท บวก 3.50 บาท หรือ 1.85% ด้วยมูลค่าซื้อขาย 1.07 พันลบ.
16 ต.ค. 2560

ผู้สื่อข่าวรายงานว่า ธนาคารกรุงเทพ จำกัด (มหาชน) หรือ BBL  ณ เวลา 10.27 น. อยู่ที่ระดับ 192.50 บาท บวก 3.50 บาท หรือ 1.85% ด้วยมูลค่าซื้อขาย 1.07 พันลบ. คาดรับข่าวธนาคารจับมือกลุ่มบริษัทเอไอเอขายประกันผ่านเครือข่ายสาขากว่า 1,200 แห่ง เป็นระยะเวลา 15 ปี

ธนาคารกรุงเทพ จำกัด (มหาชน) หรือ BBL และกลุ่มบริษัทเอไอเอได้บรรลุข้อตกลงความร่วมมือทางธุรกิจระยะเวลา 15 ปี โดยธนาคารกรุงเทพจะนำเสนอผลิตภัณฑ์ประกันชีวิตหลากหลายประเภทของเอไอเอให้กับลูกค้าในประเทศไทยผ่านเครือข่ายสาขากว่า 1,200 แห่ง  และจุดให้บริการอื่นๆ ของธนาคารกรุงเทพ รวมถึงช่องทางบริการอิเล็กทรอนิกส์ต่างๆ
“ภายใต้ข้อตกลงความร่วมมือดังกล่าว ธนาคารกรุงเทพจะนำเสนอผลิตภัณฑ์ประกันชีวิตที่ทันสมัยและหลากหลายของเอไอเอต่อลูกค้าของธนาคารจำนวนหลายล้านรายทั่วประเทศ ซึ่งเป็นฐานลูกค้าบุคคลที่กว้างขวางลำดับต้นๆ ในประเทศไทย” แถลงการณ์ของ BBLและเอไอ ระบุ
ผู้สื่อข่าวรายงานว่า ที่ผ่านมาแบงก์กรุงเทพมีพันธมิตรในการขายประกันชีวิตกับ บมจ.กรุงเทพประกันชีวิต หรือ BLA ผลการดำเนินงานของ BLA ได้เติบโตมาโดยตลอดจากการขายประกันผ่านสาขาธนาคารกรุงเทพ โดยทั้ง 2 แห่งต่างร่วมกันผลิตสินค้าเพื่อขายช่องทางผ่าน BBL โดยเฉพาะ ปัจจุบัน BBL และกลุ่มโสภณพนิช ถือหุ้นอยู่ใน BLA ไม่ต่ำกว่า 35%
นายชาติศิริ โสภณพนิช กรรมการผู้จัดการใหญ่ BBL กล่าวว่า ลูกค้าของธนาคารในปัจจุบันมีความต้องการผลิตภัณฑ์และบริการประกันชีวิตในรูปแบบต่างๆ มากขึ้นเพื่อเป็นเครื่องมือสำหรับการสะสมความมั่งคั่ง การออมเพื่ออนาคต และการสร้างความมั่นคงให้แก่ครอบครัว
ทั้งนี้ ธนาคารและเอไอเอจะผสานความเชี่ยวชาญทางการเงินเพื่อช่วยให้ลูกค้าของธนาคารสามารถเลือกแผนบริหารการเงินที่เหมาะสมที่สุดสำหรับทุกช่วงชีวิต ซึ่งความร่วมมือกับเอไอเอจะทำให้ธนาคารสามารถนำเสนอผลิตภัณฑ์ประกันชีวิตและการออมที่หลากหลายยิ่งขึ้นเพื่อตอบสนองความต้องการของลูกค้า”
สำหรับกลุ่มบริษัทเอไอเอเป็นหนึ่งในผู้นำตลาดประกันชีวิตในภูมิภาคเอเชียแปซิฟิก (ไม่รวมประเทศญี่ปุ่น) และมีประสบการณ์ในด้านการพัฒนาผลิตภัณฑ์และบริการประกันชีวิตที่มีคุณภาพสูงสำหรับลูกค้าของธนาคาร
ทั้งนี้ เอไอเอจะนำเอาศักยภาพในการให้บริการแบงก์แอสชัวรันซ์ในระดับภูมิภาคและความเชี่ยวชาญในการพัฒนาผลิตภัณฑ์ประกันชีวิตในประเทศไทยมาให้การสนับสนุนธนาคารกรุงเทพในการพัฒนาระบบเทคโนโลยีที่ทันสมัยและพัฒนาบุคลากร เพื่อนำเสนอความคุ้มครองจากบริการประกันชีวิตและการออมระยะยาวให้กับลูกค้าของธนาคาร
นายอึง เค็ง ฮุย ประธานเจ้าหน้าที่บริหารและกรรมการผู้จัดการใหญ่ กลุ่มบริษัทเอไอเอ กล่าวว่า “การเป็นพันธมิตรกับธนาคารกรุงเทพในครั้งนี้ ทำให้สถาบันการเงินซึ่งได้รับความเชื่อถือและมีความมั่นคงในระดับสูงในประเทศไทย 2 สถาบันได้มีโอกาสทำงานร่วมกัน
นายตัน ฮาค  เลห์ ประธานเจ้าหน้าที่บริหาร เอไอเอ ประเทศไทย กล่าวว่า ความร่วมมือกับธนาคารกรุงเทพจะเสริมสร้างความเข้มแข็งให้ธุรกิจแบงก์แอสชัวรันซ์ของเอไอเอในประเทศไทย ควบคู่ไปกับช่องทางตัวแทนที่บริษัทดำเนินการมายาวนานและเป็นผู้นำในตลาดนี้
ผู้สื่อข่าวรายงานว่า BBL ยังระบุด้วยว่า ในส่วนของผลิตภัณฑ์ประกันชีวิตส่วนใหญ่ในปัจจุบันที่มีการจำหน่ายผ่านช่องทางต่างๆ ของธนาคาร ซึ่งรวมถึงผลิตภัณฑ์ของบมจ.กรุงเทพประกันชีวิต (BLA) ธนาคารจะยังคงสนับสนุนการจำหน่ายผลิตภัณฑ์ประกันชีวิตดังกล่าวต่อไป
ขณะที่ BLA ชี้แจงว่า บริษัทยังคงมีข้อตกลงในการเสนอขายผลิตภัณฑ์ประกันชีวิตผ่าน BBL โดยที่ BBL ยังคงสนับสนุนและเสนอขายผลิตภัณฑ์หลักๆ ของบริษัทต่อไป โดยกลุ่มผลิตภัณฑ์หลักของบริษัทที่จะยังคงเสนอขายผ่าน BBL คิดเป็นยอดขายกว่าร้อยละ 90 ของการเสนอขายผลิตภัณฑ์ประกันชีวิตรายใหม่ของ BBL ทั้งหมดในระหว่างปี 59
การเปลี่ยนแปลงในครั้งนี้จะไม่มีผลกระทบต่อฐานะและความมั่นคงทางการเงินของบริษัท และไม่มีผลกระทบต่อรายได้เบี้ยประกันภัยรับปีต่อไป ที่เกิดจากการเสนอขายผลิตภัณฑ์ประกันชีวิตผ่าน BBL มาก่อนหน้านั้น โดยบริษัทมีความพร้อมและยังคงยึดมั่นในพันธสัญญาที่มีต่อผู้เอาประกันตามสัญญาประกันภัย และมุ่งมั่นที่จะให้บริการอย่างดีที่สุดกับผู้ถือกรมธรรม์ทุกรายไปตลอดอายุสัญญาของกรมธรรม์
ขณะนี้บริษัทได้ร่วมมือกับ BBL ดำเนินการปรับปรุงการบริหารระบบการเสนอขายผลิตภัณฑ์ผ่าน BBL อีกหลายด้าน เพื่อเพิ่มประสิทธิภาพการจำหน่ายผลิตภัณฑ์ของบริษัทในการรองรับการขยายตัวของธุรกิจประกันชีวิตอย่างเป็นระบบในระยะต่อไป
นายกรภัทร วรเชษฐ์ ผู้อำนวยการฝ่ายวิจัยและบริการการลงทุน-กลยุทธ์การลงทุน บริษัทหลักทรัพย์ โนมูระ พัฒนสิน จำกัด (มหาชน) มองว่า การที่  BBL เปิดช่องทางให้เอไอเอขายประกันชีวิตผ่านธนาคารนานถึง 15 ปี ทำให้ราคาหุ้น BBL ช่วงสัปดาห์นี้ (16-20 ต.ค.) มีโอกาสขยับขึ้นเพื่อรับข่าวดีดังกล่าว และยังคงแนะนำ “ซื้อ” BBL ราคาเป้าหมาย 210 บาท นอกจากนี้  ความร่วมมือครั้งนี้ถือเป็นปัจจัยบวกต่อผลประกอบการ BBL ในไตรมาส 4/60 และผลประกอบการในช่วงปีหน้า โดยเฉพาะรายได้ค่าธรรมเนียม (ค่าฟี) ที่มีโอกาสขยับเพิ่มขึ้นค่อนข้างมาก
นายธนเดช รังษีธนานนท์ ผู้อำนวยการอาวุโส บริษัทหลักทรัพย์ อาร์เอชบี โอเอสเค (ประเทศไทย) แนะนำ “ซื้อ” BBL ราคาเป้าหมาย 194 บาท พร้อมเตรียมพิจารณาราคาเป้าหมายใหม่ที่จะใช้ในปี 61 หลังจาก BBL ประกาศงบไตรมาส 3/60 ที่จะแจ้งตลาดฯภายในสัปดาห์นี้
ฝ่ายวิเคราะห์มองว่า BBL ยังน่าสนใจ นอกจากจะเป็นหุ้น Laggard แล้ว ในปีหน้ามีปัจจัยบวกเข้ามาสนับสนุนธุรกิจจากการเติบโตเศรษฐกิจ และล่าสุดทาง BBL ได้ทำสัญญากับทางเอไอเอในการขายประกันผ่านแบงก์ ซึ่งการร่วมมือครั้งนี้จะหนุนให้รายได้ค่าธรรมเนียมปี 61 โดดเด่น เพราะ BBL หันมารุกธุรกิจคอนซูเมอร์มากขึ้น ส่วนไตรมาส 4/60 คาดว่าได้รับอานิสงส์จากการร่วมมือดังกล่าวไม่มาก เพราะเหลือแค่ 3 เดือนก็จบปี ดังนั้น รายได้ค่าธรรมเนียมปี 61 จะโดดเด่นมากกว่า
ทั้งนี้หากสังเกตราคาหุ้น BBL ล่าสุดที่ระดับ 192.50 บาท ถือว่ามีราคาถูก เนื่องจาก P/BV ณ วันที่ 12 ต.ค. อยู่ที่ 0.94 เท่า อีกทั้งราคาหุ้นยังต่ำกว่ามูลค่าหุ้นทางบัญชีต่อหุ้น ณ วันที่ 12 ต.ค. อยู่ที่ระดับ 201.45 บาท ตรงนี้น่าจะเป็นจังหวะเข้าลงทุนอย่างมาก